Facebook-fout: 'Duisende' kinders blootgestel | Netwerk24
Deur Petrus Malherbe 23 Julie 2019 12:49
Facebook het erken daar was 'n fout met een van sy apps spesifiek vir kinders. Foto: Unsplash
Weens 'n "integrale fout" in die ontwerp van Messenger Kids, kon vreemdelinge geselsies aanknoop met kinders so jonk as ses.
Facebook het Messenger Kids in 2017 bekend gestel as 'n platform waarop die jongspan met vriende en familie kon gesels sonder die gevaar dat vreemdelinge hulle daarop kan kontak.
Die idee was dat ouers elke nuwe "vriend" op Messenger Kids eers sou goedkeur.
The Verge berig 'n "integrale fout" in die ontwerp van Messenger Kids het egter die teenoorgestelde uitwerking gehad en het vreemdelinge juis toegelaat om sonder goedkeuring met bloedjong kinders te begin gesels.
Messenger Kids is tans net in sekere lande beskikbaar, waaronder Amerika, Kanada en Peru. Dit is nie in Suid-Afrika beskikbaar nie.
LEES OOK: Facebook kry klets-app vir bloedjonges
Luidens The Verge het Facebook die afgelope week stil-stil na ouers begin uitreik met 'n onheilspellende boodskap dat 'n "tegniese fout" veroorsaak het dat hul sproetjies aan 'n groepgesprek met 'n vreemde persoon kon deelneem.
Die sosialemediareus het nie meer uitgewei oor die aard van die persoon, of persone, wat op 'n onregmatige wyse met kinders op Messenger Kids kon gesels nie.
Facebook het ook nog nie amptelik op die "tegniese fout" gereageer nie, maar het wel bevestig hy het dieselfde boodskap na "duisende" ouers gestuur.
Volgens 'n verteenwoordiger het Facebook die betrokke groepgesprekke gesluit en aan ouers "bykomende hulpbronne" verskaf ten einde die veiligheid van hul kinders op Messenger Kids te verseker.
Intussen hang 'n massiewe boete van $5 miljard oor Facebook se kop vir sy aandeel in die sogenaamde Cambridge Analytica-skandaal waartydens meer as 80 miljoen van sy gebruikers se persoonlike inligting deur 'n derde party bekom is.
Die Amerikaanse handelskommissie sal na verwagting binne die volgende paar weke Facebook se finale straf vir sy aandeel in die skandaal bekendmaak.